### A punt. Curs de català.

**Autors:** Albert Vilagrasa (Coord.)

### Editor: Publicacions de l’Abadia de Montserrat, 2018.

**Enfocament:** comunicatiu per tasques.

**Presentació:** A punt es presenta en quatre nivells, d’acord amb les directrius del Marc Europeu Comú de Referència per a les Llengües (MECRL): A punt 1 (A1), A punt 2 (A2), A punt 3 (B1) i A punt 4 (B2). Cada nivell disposa d’un llibre de l’alumne i un llibre d’exercicis i, a més, es pot descarregar de franc el llibre del professor des del web de l’editorial.

Cada llibre de l’alumne, que és el llibre de classe, proposa 10 unitats que contenen una sèrie de tasques intermèdies i finals. Totes les unitats segueixen una mateixa estructura: un punt de partida, destinat a presentar els temes i els continguts de la unitat, com també a posar de manifest els coneixements previs i interessos dels alumnes en relació al tema tractat; segueixen tres dobles pàgines (punt 1, punt 2 i punt 3) que tenen per objectiu presentar i posar en pràctica els punts lingüístics de cada unitat; un punt sociocultural, en què es presenta informació sociocultural dels Països Catalans tot fomentant-ne la comparació amb les cultures dels estudiants; un punt de suport per tal de repassar els continguts lèxics, gramaticals i fonètics de cada unitat; i un punt d’arribada, que conté les tasques finals, amb almenys una d’individual i una de col·lectiva. Al final del llibre també podrem trobar un calendari cultural en què es presenten festivitats d’arreu dels Països Catalans i es proposen activitats per tractar-les a l’aula, un resum gramatical dels continguts de cada unitat i un apartat en què es recullen les transcripcions dels textos orals enregistrats en cada unitat.

**Material multimèdia:**

El llibre de l’alumne i el llibre d’exercicis s’acompanyen, cadascun, d’un CD, amb pistes de documents àudio corresponents a cada llibre.

**Nota didàctica:**

És un llibre modern, complet i amb activitats variades, clarament orientat a l’acció i a crear un ambient dinàmic a l’aula per tal com fomenta la interacció entre els alumnes.

Cada unitat inclou al punt d’arribada una secció per a fer balanç per mitjà de la qual aquest mètode contribueix a promoure un ensenyament-aprenentatge autònom i autoregulat i a fomentar l’avaluació entre iguals.

Els llibres d’exercicis són un recurs molt bo per al treball individual dels alumnes o per parelles. Són exercicis exhaustius de pràctica de les estructures i del vocabulari adquirits durant les unitats, i el fet que l’alumne disposi del solucionari li permet comprovar els punts que no han estat assolit correctament.

El llibre del professor presenta de manera clara l’objectiu de cada secció i descriu cada activitat de la unitat: tot donant consells per al seu desenvolupament. Quan escau, el llibre inclou les solucions dels exercicis i remet a exercicis de repàs i/o d’aprofundiment sobre el mateix tema del Llibre d’exercicis.